Daar IS 'n formule vir geluk by die werk - Jou Werk | Solidariteit WêreldJou Werk | Solidariteit Wêreld
Tuis › AF › Daar IS 'n formule vir geluk by die werk
Daar IS 'n formule vir geluk by die werk
Gelukkige mense is beter werkers, sê Annie McKee, 'n senior genoot by die Universiteit van Pennsylvania se Graduate School of Education.
McKee is ook die outeur van How to Be Happy at Work en 'n medeouteur van Primal Leadership, Resonant Leadership, en Becoming a Resonant Leader.
"Dié wat by hul werk en kollegas betrokke is, werk harder ─ en slimmer," sê sy.
Dis nie verbasend dat daar 'n gegons en verwagting rondom loopbaangeluk is nie ─ in jou leeftyd sal jy meer as 90 000 ure werk! Wie wil so lank miserabel wees?
"Dit is nie dat ons nie voorheen oor geluk by die werk besorgd was nie, dit was nog net nooit op die hoofstroomagenda nie," sê Sarah Archer, loopbaanafrigter en stigter van CareerTree.
"Werkgewers kom nou skielik agter dat gelukkige werknemers verband hou met produktiwiteit en prestasie. Maar nog belangriker, ons sien self die verband tussen ons loopbane en ons geestesgesondheid," sê Archer.
Onder McKee het die span by die Teleos Leierskapinstituut oor die afgelope paar jaar dosyne organisasies bestudeer en met duisende mense onderhoude gevoer. Feitlik elkeen het gesê dat hulle drie goed wil hê om ten volle by hul werk betrokke en gelukkig te wees:
'n Sinvolle toekomsvisie
Ongelukkig skilder so baie leiers nie 'n baie oortuigende visie vir die toekoms nie, hulle probeer dit nie met mense se persoonlike visies verbind nie, en hulle kommunikeer dit nie goed nie.
Mense wil voel dat hul werk tel, en dat hul bydraes help om belangrike mylpale te bereik.
Uitstekende verhoudings met medewerkers
Leiers, bestuurders en werknemers stem almal saam dat vertrouende en ondersteunende verhoudings uiters belangrik vir hul gemoedstoestand is ─ en hul gewilligheid om tot 'n span by te dra.
Geluk by die werk het beslis voordele, maar glo jy dit is binne jou beheer?
"Baie mense wag passief vir geluk om op te daag, of nie," gaan Archer voort. "Hulle laat die noodlot besluit of hulle 'n goeie baas gaan hê, kollegas van wie hulle hou en werk wat hulle geniet. Die goeie nuus is dat jy proaktief kan wees en jou eie loopbaangeluk kan skep."
Archer bied hierdie formule aan om loopbaangeluk te verkry en bereid te wees om veranderings aan te bring as jy nie tevredenheid in jou huidige werk of maatskappy kan volhou nie:
LOOPBAANGELUK = (Vryheid + Uitdaging + Balans – Stres) x Betekenis
Vryheid Outonomie oor die aard van die werk wat jy doen, of jou werkstyl is noodsaaklik vir professionele geluk
Uitdagings Te min uitdagings lei tot verveeldheid, en jou werk kan alledaags en vervelig raak. Te veel uitdagings lei tot stres.
Balans Die dag het nooit genoeg ure nie maar as jy te veel van hulle aan werk bestee, kan dit jou omkrap.
Stres Sommige soorte stres help ons om goed te presteer, maar oorlading lei tot negatiewe stres. Voortdurende hoë stresvlakke kan tot angs en uitbranding lei.
Betekenis Betekenis kan wees geleenthede om te leer en groei of om 'n tasbare resultaat te sien van wat ons doen. Dit kan wees om te werk vir 'n organisasie wat 'n positiewe impak op die wêreld het, of om te werk in 'n rol wat 'n regstreekse verskil maak. Dit is 'n sleutelkomponent van die formule. Sonder betekenis is geluk moeilik om te vind.
Wat van geld? Geld is natuurlik belangrik ─ ons moet leef, maar geld op sigself bring nie geluk nie, sê Archer ten slotte.
"As jy 'n pos gehad het waar jy geld ten koste van betekenis gejag het, sal jy weet dat dit moeilik is om professionele geluk oor 'n lang tydperk vol te hou."